Коми Республикаса Каналан Сöвет заводитiс уджавны 2011 во вылö сьöмкуд бала вылын.

2010 во йирым тöлысь 14 лунö лöсьöдöма Оланпас бала вылын удж кузя ведомствокостса сöгласительнöй комиссия, кодлы ковмас сöгласуйтны 2011 во вылö сьöмкуд.

Коми Республикаса Юралыссянь комиссияö пырисны сiйöс вежысьяс А.Буров, И.Поздеев, К.Ромаданов, В.Тукмаков, Коми Республикаса Юралысьлöн да Коми Республикаса Веськöдлан котырлöн Администрацияса юрнуöдысь Л.Опарина, республикалöн сьöм овмöсса министр В.Стаханов, Коми Республикаса Юралысьöс да Коми Республикаса Веськöдлан котырöс регионса Каналан Сöветын пыр петкöдлысь А.Захаров.

Каналан Сöветсянь комиссияö пырисны комитетъясса веськöдлысьяс Б.Забровская, О.Савастьянова, В.Жилин, а сiдзжö законодательнöй собраниеын уджалысь партияясöс петкöдлысьяс да Коми Республикаса видзöдан-арталан палатаса веськöдлысь И.Борзик.

«2011 во вылö сьöмкуд лöсьöдiгöн колö стöча индыны медколана туйвизьяссö сы могысь, медым веськöдны öтувъя вынъяс социальнöй боксянь медся колана да тöдчана могъяс вылö, медым бурмöдны республикаса олысьяслысь олöмсö», - пасйис Коми Республикалöн Каналан Сöветса Веськöдлысь Марина Истиховская. Госсöветса Веськöдлысь сiдзжö юöртiс, мый медводдзаысь, оланпас серти, республикаса олысьяс вермасны участвуйтны республикаса сьöмкуд бала видлалöмын общественнöй кывзöмъяс дырйи, мый кутас нуöдны регионса Веськöдлан котыр. Видлалöм кузя кывкöртöдъяссö сетасны Сöгласительнöй комиссияö учётö босьтöм могысь финансöвöй документ лöсьöдiгöн.